**B. Osobitná časť**

**K článku I**

**K bodu 1**

Navrhovaným ustanovením sa na účely zákona definuje prevádzkareň ako miesto alebo priestor, v ktorom osoba podľa tohto zákona vykonáva podnikateľskú činnosť súvisiacu s predmetom spotrebnej dane z minerálneho oleja v rozsahu oprávnení tejto osoby, napr. oprávnení prevádzkovateľa daňového skladu, čiže s výrobou, skladovaním, spracovávaním, prijímaním a odosielaním minerálneho oleja v pozastavení dane. Iné priestory tejto osoby, ktoré nesúvisia s predmetom podnikania v oblasti spotrebnej dane z minerálneho oleja sa na účely zákona nepovažujú za prevádzkareň tejto osoby (napr. sklad minerálneho oleja, v ktorom je skladovaný zdanený minerálny olej).

**K bodu 2**

Navrhovanou úpravou sa pre vymáhanie nedoplatku podľa Daňového poriadku vzniknutého fyzickej osobe, ktorá nemá na území Slovenskej republiky trvalý pobyt, ustanovuje jeden colný úrad, ktorým je Colný úrad Bratislava.

**K bodu 3**

Legislatívno-technická úprava, ktorou sa ruší povinnosť prepravy minerálneho oleja kombinovanej nomenklatúry 2710 19 71, 2710 19 91 až 2710 19 99 a 3403 19 10 so zjednodušeným sprievodným dokumentom a osoba, ktorá obchoduje s týmto minerálnym olejom, bude povinná postupovať len podľa ustanovenia § 25a zákona.

**K bodu 4**

Navrhovanou úpravou sa jednoznačne stanovuje, že pri použití mazacích a ostatných olejov uvedených v § 6 ods. 1 písm. g) zákona ako paliva na výrobu tepla sa použije sadzba dane pre vykurovacie oleje.

**K bodu 5**

V súlade s vykonávacím nariadením Komisie (EÚ) 2019/1776 z 9. októbra 2019, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku sa upravujú kódy kombinovanej nomenklatúry pre vykurovacie oleje a plynové oleje.

**K bodu 6**

Touto úpravou sa spresňuje oslobodenie minerálneho oleja od dane transponované z čl. 21 ods. 3 smernice Rady 2003/96/ES o reštrukturalizácii právneho rámca spoločenstva pre zdaňovanie energetických výrobkov a elektriny, podľa ktorého sa spotreba energetických výrobkov v rámci areálu podniku vyrábajúceho energetické výrobky, nepovažuje za zdaniteľnú udalosť, ktorá je dôvodom na zdaňovanie, ak spotreba pozostáva z energetických výrobkov vyrábaných v areáli podniku.

**K bodu 7**

Legislatívno-technická úprava spresňujúca oslobodenie od dane z minerálneho oleja nachádzajúceho sa v bežných nádržiach motorových dopravných prostriedkov, pracovných strojov, klimatizačných, chladiarenských a iných podobných zariadení pri vstupe na daňové územie z členských štátov a pri dovoze z územia tretích štátov.

**K bodu 8**

Navrhovanou úpravou sa jednoznačne ustanovuje, že zahraničný zástupca si môže uplatniť vrátenie dane z preukázateľne zdaneného minerálneho oleja na daňovom území alebo oslobodenie od dane pri prijatí minerálneho oleja z iného členského štátu alebo pri dovoze z tretieho štátu, sumárne za jeden kalendárny rok, len do objemu ustanoveného v zákone pre konkrétneho zahraničného zástupcu.

**K bodu 9**

Legislatívno-technická úprava spresňujúca údaje, ktoré musí obsahovať žiadosť o vydanie povolenia na použitie daňovo zvýhodneného minerálneho oleja.

**K bodu 10**

Legislatívno-technická úprava spresňujúca podmienky na vydanie povolenia na použitie.

**K bodu 11**

Legislatívno-technická úprava spresňujúca údaje uvedené v odbernom poukaze.

**K bodu 12**

Legislatívno-technická úprava spresňujúca podmienky na odňatie povolenia na použitie colným úradom.

**K bodu 13**

Legislatívno-technická úprava spresňujúca podmienky na zánik povolenia na použitie.

**K bodu 14**

Navrhovanou úpravou sa ustanovujú výnimky zo vzniku daňovej povinnosti pri vydaní minerálneho oleja osobe, ktorá nie je oprávnená odoberať minerálny olej v pozastavení dane v situácii vydania minerálneho oleja uskladneného v daňovom sklade, ktorý je vo vlastníctve štátu, orgánu finančnej správy.

**K bodu 15**

Navrhovanou úpravou sa ustanovuje, že orgánom finančnej správy, ktoré použijú nezdanený minerálny olej, ktorý je majetkom štátu, na služobné účely (v služobných motorových vozidlách) nevzniká daňová povinnosť.

**K bodu 16**

Týmto ustanovením sa stanovuje, že daňová povinnosť z minerálneho oleja, ktorý je majetkom štátu vznikne len, ak sa stane vlastníctvom inej osoby.

**K bodu 17**

Navrhovanou úpravou sa dopĺňa platiteľ dane o osobu, ktorej bol vrátený podľa Daňového poriadku nezdanený minerálny olej, ktorej po zabezpečení minerálneho oleja zaniklo povolenie na prevádzkovanie daňového skladu a tento minerálny olej bol uvedený do daňového voľného obehu colným úradom.

**K bodu 18**

Touto úpravou sa umožňuje osobe, ktorá vyrába minerálny olej mimo pozastavenia dane aby so súhlasom colného úradu mohla podať jedno daňové priznanie súhrnne za celý kalendárny mesiac, a to do 25. dňa kalendárneho mesiaca nasledujúceho po skončení príslušného kalendárneho mesiaca, v ktorom vyrábala minerálny olej mimo pozastavenia dane a tiež v rovnakej lehote zaplatiť daň.

**K bodu 19**

Navrhovaná úprava ustanovuje výnimku z vrátenia dane prevádzkovateľovi daňového skladu, ktorý skladuje preukázateľne zdanený minerálny olej vo vlastníctve štátu.

**K bodu 20**

Navrhovaná úprava jednoznačnejšie definuje, ktorý minerálny olej je na účely zákona považovaný za preukázateľne zdanený minerálny olej. Za preukázateľne zdanený minerálny olej je podľa tohto návrhu predovšetkým minerálny olej, ak platba dane z tohto minerálneho oleja bola vykonaná podľa vyhlášky o spôsobe označovania platby osobou, ktorej vznikla daňová povinnosť, alebo bola započítaná s vrátením dane. Za preukázateľne zdanený minerálny olej sa považuje aj minerálny olej nakúpený v daňovom voľnom obehu, ktorého zdanenie vie jeho držiteľ doložiť dokladom potvrdzujúcim jeho nadobudnutie za cenu s daňou a dokladom potvrdzujúcim zaplatenie dane v cene minerálneho oleja.

Zároveň sa jednoznačnejšie stanovuje čas, v ktorom si uplatní vrátenie dane osoba, ktoré nemá zákonom ustanovenú povinnosť podávať daňové priznanie za každé zdaňovacie obdobie, t. j. iná osoba ako osoba uvedená v § 14 ods. 2 zákona.

**K bodu 21**

Touto úpravou sa ustanovuje, že ak colný úrad zaslal daňovému subjektu výzvu na odstránenie nedostatkov daňového priznania alebo dodatočného daňového priznania, 30 dňová lehota na vrátenie dane podľa odseku 5 nebude plynúť.

**K bodu 22**

Touto úpravou sa upravujú podmienky na vrátenie dane z preukázateľne zdaneného minerálneho oleja zahraničnému zástupcovi Colným úradom Bratislava.

**K bodu 23**

Legislatívno-technická úprava, ktorou sa vypúšťa nadbytočný text.

**K bodu 24**

Navrhovanou úpravou sa spresňujú podmienky na vrátenie dane Ministerstvu obrany Slovenskej republiky z preukázateľne zdaneného minerálneho oleja dodaného Ministerstvom obrany Slovenskej republiky bez dane všetkým ozbrojeným silám , ktoré sú uvedené v§ 17 ods. 1 zákona bez dane, a to na použitie týmito ozbrojenými silami v súvislosti s aktivitami podľa medzinárodných zmlúv.

**K bodu 25**

Týmto návrhom sa rozširujú situácie, kedy sa na minerálny olej uplatní pozastavenie dane. Takouto situáciou je aj zabezpečenie minerálneho oleja správcom dane (podľa Daňového poriadku), ak nie je možné na mieste spoľahlivo minerálny olej zabezpečiť (napr. v daňovom sklade, resp. počas prepravy v pozastavení dane) a umožniť colnému úradu tento zabezpečený minerálny olej previezť na iné vhodné miesto v režime pozastavenia dane a skladovať ho v pozastavení dane dovtedy, kým sa odstránia (minerálny olej sa vráti) alebo neodstránia dôvody vedúce k zabezpečeniu (minerálny olej prepadne v prospech štátu).

**K bodu 26**

Legislatívno-technická úprava spresňujúca vnútorné odkazy tohto ustanovenia.

**K bodu 27**

Legislatívno-technická úprava spresňujúca žiadosť prevádzkovateľa daňového skladu, ktorý chce vyrábať zmes motorovej nafty alebo motorového benzínu s biogénnymi látkami.

**K bodu 28**

Legislatívno-technická úprava spresňujúca činnosť colného úradu po preverení žiadosti prevádzkovateľa daňového skladu, ktorý chce vyrábať zmes motorovej nafty alebo motorového benzínu s biogénnymi látkami a vydaním povolenia na výrobu zmesi.

**K bodu 29**

Legislatívno-technická úprava spresňujúca podmienky na zánik zaradenia do evidencie výrobcov biogénnych látok a na zánik povolenia na prevádzkovanie daňového skladu.

**K bodom 30 až 33 a 35**

Navrhovanými ustanoveniami sa umožní v rámci železničnej prepravy minerálny olej prepravený v pozastavení dane prijať a v priestoroch dňového skladu a v pozastavení dane prečerpať medzi dvomi železničnými cisternami s rôznym rozchodom železničnej trate, pričom tento minerálny olej musí byť po prečerpaní do železničných cisterien so širším rozchodom železničnej trate bezodkladne prepustený do colného režimu vývoz a následne prepravený v pozastavení dane na miesto výstupu, t. j. vyvezený do tretieho štátu. Minerálny olej sa v tomto daňovom sklade bude môcť skladovať len železničných cisternách nevyhnutne čas potrebný na jeho prečerpanie alebo ich prípravu na prečerpávanie. Prečerpávacie zariadenie musí byť vybavené vhodným overeným meracím zariadením umožňujúcim pri prečerpávaní merať množstvo pretečeného minerálneho oleja, jeho hustotu a teplotu, napr. za účelom zistenia strát alebo množstva minerálneho oleja navrhovaného do colného režimu vývoz.

**K bodu 34**

Legislatívno-technická úprava spresňujúca podmienky na vydanie povolenia na prevádzkovanie daňového skladu.

**K bodu 36**

Legislatívno-technická úprava spresňujúca podmienky na zánik povolenia na prevádzkovanie daňového skladu.

**K bodu 37**

Legislatívno-technická úprava, ktorou sa umožní colnému úradu odňať povolenia na prevádzkovanie daňového skladu z dôvodu nedoplnenia zloženej zábezpeky podľa § 22 ods. 7 písm. b) zákona.

**K bodu 38**

Podľa doterajšieho stavu povolenie na prevádzkovanie daňového skladu zaniklo zo zákona uplynutí stanovenej lehoty, ak prevádzkovateľ daňového skladu nezvýšil zábezpeku na daň o sumu dane, ktorá prevyšuje zloženú zábezpeku na daň, a to v lehote do desiatich pracovných dní odo dňa vzniku tejto skutočnosti. Doplnením situácie kedy je colný úrad povinný odňať povolenie na prevádzkovanie daňového skladu sa umožní colnému úradu vyzvať prevádzkovateľa daňového skladu, ktorý v 10 dňovej lehote nedoplnil zábezpeku na daň, na jej doplnenie, a to v lehote stanovenej colným úradom a ak ani v tejto náhradnej lehote prevádzkovateľ daňového skladu zábezpeku nezvýši v požadovanej výške bude colný úrad povinný vydať rozhodnutie o odňatí povolenia na prevádzkovanie daňového skladu. Zároveň sa ustanovuje povinnosť colnému úradu, odňať povolenie na prevádzkovanie daňového skladu, ak prevádzkovateľ daňového skladu podľa § 20 ods. 1 písm. b) zákona prestal podmienky daňovej spoľahlivosti, alebo opakovane vykonáva iné činnosti ako činnosti ustanovené pre daňový sklad podľa § 20 ods. 1 písm. b) zákona.

**K bodu 39**

Navrhovanou úpravou sa rozširujú oprávnenia colného úradu na odňatie povolenia na prevádzkovanie daňového skladu, ak colný úrad zistí, že skladovacia nádrž v daňovom sklade nie je vybavená overeným meracím zariadením. Zároveň sa spresňujú podmienky možného odňatia povolenia na prevádzkovanie daňového skladu, ak prevádzkovateľ daňového skladu nevykonáva svoju základnú činnosť, ktorou je výroba (podnik na výrobu minerálneho oleja) alebo skladovanie (sklad minerálneho oleja) minerálneho oleja, dlhšie ako 12 po sebe nasledujúcich kalendárnych mesiacov.

**K bodu 40**

Navrhovanou úpravou sa spresňuje lehota, kedy colný úrad vráti zostatok zloženej zábezpeky osobe, ktorej zaniklo povolenie na prevádzkovanie daňového skladu. Zároveň sa zavádza na účely zákona legislatívna skratka pre banku, pôvodne uvedená v § 15 ods. 3, z ktorého bola z tohto ustanovenia vypustená.

**K bodu 41**

Legislatívno-technická úprava, ktorou sa aktualizuje text poznámky pod čiarou.

**K bodom 42 a 43**

Legislatívno-technické úpravy spresňujúca podmienky na posúdenie daňovej spoľahlivosti prevádzkovateľa daňového skladu, ktorý je podnikom na výrobu minerálneho oleja.

**K bodu 44**

Legislatívno-technická úprava, ktorou sa spresňuje situácia kedy je colný úrad povinný vyzvať prevádzkovateľa daňového skladu, ktorému upustil od zábezpeky čiastočne alebo úplne, aby zábezpeku zložil alebo doplnil.

**K bodu 45**

Navrhovanou úpravou sa spresňuje na účely zákona miesto priameho dodania, ktorým je podľa navrhovaného ustanovenia miesto určené príjemcom, t. j. prevádzkovateľom daňového skladu alebo oprávneným príjemcom, ktorý opakovane prijíma minerálny olej v pozastavení dane z iného členského štátu. V mieste priameho dodania určeného príjemcom musí byť minerálny olej prepravovaný v pozastavení dane aj prevzatý. Miesto priameho dodania, ktoré určil príjemca môže byť iné miesto ako je sídlo príjemcu, čiže v niektorej z jeho prevádzkarní alebo môže byť v sídle alebo v prevádzkarni osôb, ktorými sú príjemca LPG ako pohonnej látky, užívateľský podnik, distribútor pohonných látok, predajca pohonných látok a konečný spotrebiteľ pohonných látok.

**K bodu 46**

Touto úpravou sa umožní preprava minerálneho oleja, ak je zabezpečený pri preprave v pozastavení dane alebo v daňovom sklade, a to nielen colným úradom, ale aj daňovým úradom alebo zaistený podľa colných predpisov, zákona č. 35/2019 Z. z., príp. podľa trestných predpisov, resp. na minerálny olej je zriadené záložné právo, zádržné právo alebo je minerálny olej spísaný na účely exekúcie hnuteľných vecí (§ 114 daňového poriadku).

**K bodom 47 a 77**

Navrhovanou úpravou sa umožní oprávnenej osobe autorizovať elektronický sprievodný administratívny dokument vyhotovený prostredníctvom elektronického systému alebo zjednodušený elektronický administratívny dokument vyhotovený prostredníctvom elektronického systému a aj akúkoľvek zmenu vykonanú prostredníctvom elektronického systému aj kvalifikovanou elektronickou pečaťou alebo uznaným spôsobom autorizácie podľa zákona č. 305/2013 Z. z. Návrh elektronického dokumentu a aj akákoľvek zmena vykonaná prostredníctvom elektronického systému možno podať len prostredníctvom špecializovaného portálu prevádzkovaného finančným riaditeľstvom cez určené dátové rozhranie. Ak daňový subjekt, ktorý je fyzickou osobou, chce doručovať finančnej správe písomnosti elektronickými prostriedkami, ktoré nebudú autorizované podľa druhej vety, oznámi správcovi dane údaje potrebné na doručovanie na tlačive podľa vzoru uverejneného na webovom sídle finančného riaditeľstva a uzavrie so správcom dane písomnú dohodu o elektronickom doručovaní. Táto dohoda obsahuje najmä náležitosti elektronického doručovania, spôsob overovania elektronického podania a spôsob preukazovania doručenia.

**K bodu 48**

Legislatívno-technická úprava spresňujúca osobu, ktorá bude povinná zložiť zábezpeku na daň pri preprave minerálneho oleja v pozastavení dane.

**K bodu 49**

Legislatívno-technická úprava spresňujúca ozbrojené sily štátov, ktoré prepravujú minerálny olej v pozastavení dane s osvedčením o oslobodení od spotrebnej dane podľa čl. 1 vykonávacieho nariadenia Komisie (EÚ) 2022/1637 a ktoré sú povinné bezodkladne po prijatí tohto minerálneho oleja informovať o tejto skutočnosti Colný úrad Bratislava, ktorý vyhotoví za tieto ozbrojené sily správu o prijatí minerálneho oleja oslobodeného od dane.

**K bodu 50**

Legislatívno-technická úprava zjednodušujúca text.

**K bodu 51**

Legislatívno-technická úprava spresňujúca podmienky na vydanie povolenia na prijímanie minerálneho oleja z iného členského štátu v pozastavení dane a na vydanie povolenia na distribúciu alebo povolenia na predaj pohonných látok v daňovom voľnom obehu.

**K bodu 52**

Navrhovanou úpravou sa upravujú kritériá na výpočet výšky zábezpeky na daň, ktorú musí zložiť osoba, ktorá požiadala colný úrad o registráciu a vydanie povolenia opakovane prijímať minerálny olej z iného členského štátu v pozastavení dane.

**K bodu 53**

Navrhovanou úpravou sa upravujú podmienky na zníženie zloženej zábezpeky na daň oprávnenému príjemcovi, ktorý prijíma minerálny olej z iného členského štátu v pozastavení dane opakovane, ak tento oprávnený príjemca v období troch po sebe nasledujúcich kalendárnych mesiacov pred podaním žiadosti o zníženie zloženej zábezpeky na daň, v každom jednom z týchto jednotlivých kalendárnych mesiacov (zdaňovacích obdobiach) má zloženú zábezpeku na daň vyššiu o viac ako 20 % než je daň pripadajúca na množstvo minerálneho oleja, ktoré tento oprávnený príjemca uviedol do daňového voľného obehu v každom jednom z týchto jednotlivých kalendárnych mesiacov (zdaňovacích obdobiach). Z uvedeného vyplýva, že ak oprávnený príjemca, ktorý prijíma minerálny olej z iného členského štátu v pozastavení dane opakovane a daň pripadajúca na množstvo minerálneho oleja uvedeného do daňového voľného obehu za daný kalendárny mesiac je nižšia o viac ako 20 % než má zloženú zábezpeku na daň, môže požiadať colný úrad alebo s písomným súhlasom colného úradu banku, ktorá vystavila bankovú záruku, o zníženie zloženej zábezpeky na daň. Podmienkou je, že daň pripadajúca na množstvo minerálneho oleja uvedeného do daňového voľného obehu za daný kalendárny mesiac je nižšia o viac ako 20 % v každom jednom z troch po sebe nasledujúcich kalendárnych mesiacov pred podaním žiadosti o zníženie zloženej zábezpeky na daň a tento stav trvá aj v čase podania žiadosti o zníženie zloženej zábezpeky na daň a tento oprávnený príjemca je aj dňovo spoľahlivý podľa zákonom ustanovených kritérií.

**K bodu 54**

Legislatívno-technická úprava spresňujúca podmienky na zánik povolenia na prijímanie minerálneho oleja z iného členského štátu v pozastavení dane.

**K bodom 55 a 56**

Legislatívno-technická úprava spresňujúca podmienky na odňatie povolenia na opakované prijímanie minerálneho oleje z iného členského štátu v pozastavení dane.

**K bodu 57**

Navrhovanou úpravou sa spresňuje lehota kedy colný úrad vráti zostatok zloženej zábezpeky osobe, ktorej zaniklo povolenie na opakované prijímanie minerálneho oleja z iného členského štátu v pozastavení dane.

**K bodu 58**

Legislatívno-technická úprava, ktorou sa vypúšťajú nadbytočné slová.

**K bodu 59**

Legislatívno-technická úprava, ktorou sa dopĺňa povinnosť držiteľa povolenia na obchodovanie s vybraným minerálnym olejom, ktorá bola doteraz ustanovená v § 4 ods. 9.

**K bodu 60**

Legislatívno-technická úprava, ktorou sa upravuje lehota na oznámenie rozdielu medzi skutočne prijatým množstvom a oznámeným množstvom minerálneho oleja.

**K bodu 61**

Navrhovanou úpravou sa upravuje a dopĺňa definícia distribútora pohonných látok a spresňujú sa povinnosti niektorých osôb na vydanie povolenia na distribúciu. Za distribútora pohonných látok sa bude považovať aj Ministerstvo obrany SR, ak bude dodávať pohonné látky v daňovom voľnom obehu ozbrojeným silám Slovenskej republiky alebo ozbrojeným silám, ktoré sú uvedené v § 17 ods. 1 písm. a) a b) zákona.

**K bodom 62, 63 a 71**

Legislatívno-technické úpravy súvisiace so zavedením definície prevádzkarne na účely tohto zákona.

**K bodu 64**

V ustanovení § 25b ods. 7 zákona sa navrhuje upraviť označovanie písmen z dôvodu rozhodnutia Ústavného súdu SR PL. ÚS 14/2018-73 u 10. novembra 2021 uverejneného v Zbierke zákonov pod č. 491/2021, ktorý rozhodol, že ustanovenie § 25b ods. 7 písm. b) a c) zákona týkajúce sa podmienky pre vydanie povolenia na distribúciu pohonných látok, a to minimálneho objemu predaja vo výške 10 000 000 l a základného imania vo výške 500 000 eur, nie je v súlade s čl. 35 ods. 1 v spojení s čl. 12 ods. 2 a čl. 55 ods. 2 Ústavy Slovenskej republiky.

**K bodom 65, 70 a 72**

Legislatívno-technické úpravy súvisiace s rozhodnutím Ústavného súdu SR PL. ÚS 14/2018-73 z 10. novembra 2021.

**K bodu 66**

Legislatívno-technická úprava spresňujúca podmienky na zánik povolenia na distribúciu alebo povolenia na predaj pohonných látok v daňovom voľnom obehu.

**K bodu 67**

Legislatívno-technická úprava spresňujúca podmienky na odňatie povolenia na distribúciu alebo povolenia na predaj pohonných látok v daňovom voľnom obehu.

**K bodu 68**

Legislatívno-technická úprava, ktorou sa upravujú povinnosti distribútora pohonných látok.

**K bodu 69**

Navrhovanou úpravou sa spresňujú osoby, ktorým je distribútor pohonných látok oprávnený dodávať pohonné látky. Osobitne sa ustanovuje, že dodávať pohonné látky (motorovú naftu a motorový benzín) v daňovom voľnom obehu ozbrojeným silám Slovenskej republiky a ozbrojeným silám iných štátov (členských štátov Severoatlantickej zmluvy alebo ozbrojených síl štátov Európskej únie) môže dodávať len distribútor pohonných látok, ktorým je Ministerstvo obrany Slovenskej republiky.

**K bodu 73**

Legislatívno-technická úprava súvisiaca spresňujúca povinnosti predajcu pohonných látok.

**K bodu 74**

Legislatívno-technická úprava, ktorou sa umožní na daňovom území nakupovať v daňovom voľnom obehu na vlastnú spotrebu pohonné látky aj osobám, ktoré nie sú podnikateľskými subjektami a chceli by nakupovať pohonné látky vo väčších objemoch priamo od distribútora pohonných látok.

**K bodu 75**

Navrhovanou úpravou sa stanovujú podmienky pre zánik (vyradenie z evidencie) zaradenia spotrebiteľa pohonných látok v evidencii spotrebiteľov pohonných látok.

**K bodu 76**

Legislatívno-technická úprava spresňujúca podmienky na vydanie povolenia na odosielanie minerálneho oleja v pozastavení dane po jeho prepustení do voľného obehu (colného režimu).

**K bodu 78**

Navrhovanou úpravou sa spresňuje miesto určenia pri preprave minerálneho oleja na podnikateľské účely mimo pozastavenia dane (v daňovom voľnom obehu) na daňovom území.

**K bodu 79**

Touto navrhovanou úpravou sa spresňujú osoby (odosielatelia), ktoré môžu uskutočňovať (začínať) prepravy pohonných látok (motorového benzínu a motorovej nafty) na daňovom území v daňovom voľnom obehu a osoby, ktoré budú príjemcami týchto pohonných látok. Jednoznačne sa stanovuje, že odosielateľom podľa navrhovaného ustanovenia § 31 ods. 2 písm. a) bude distribútor pohonných látok podľa § 25b ods. 1, ktorý prepravuje pohonné látky z vlastnej prevádzkarne alebo, **ktorý sa stal vlastníkom pohonných látok** (nadobudol právo nakladať s týmto minerálnym olejom ako vlastník) **v mieste ich uvedenia do daňového voľného obehu** (pri dovoze je to miesto dovozu, v ktorom sa pohonné látky nachádzali v čase prepustenia do colného režimu voľný obeh), a to v čase začatia prepravy týchto pohonných látok **z miesta ich uvedenia do daňového voľného obehu**.

**K bodom 80 a 83**

Navrhovanou úpravou sa spresňuje osoba, ktorá môže začať prepravu minerálneho oleja, ktorým je motorový benzín a motorová nafta, na daňovom území v daňovom voľnom obehu.

**K bodu 81**

Navrhovanou úpravou sa stanovuje čas začatia prepravy minerálneho oleja na daňovom území mimo pozastavenia dane a možnosť pre osoby uvedené v § 31 ods. 2 zákona zrušiť prostredníctvom elektronického systému zjednodušený elektronický dokument, ak sa nezačala preprava minerálneho oleja podľa § 31 ods. 2 zákona. Zároveň sa spresňuje miesto kde môže byť minerálny olej prepravovaný mimo pozastavenia dane pri zmene miesta určenia.

**K bodu 82**

Navrhovanou pravou sa umožní colnému úradu overiť, či sú splnené všetky podmienky na jednoznačné potvrdenie správcovi dane schváleného odosielateľa, že daňová povinnosť bola na daňovom území vysporiadaná.

**K bodu 84**

Legislatívno-technická úprava, ktorou sa upravuje miesto kde môže byť minerálny olej prepravovaný mimo pozastavenia dane pri zmene miesta určenia prepravený.

**K bodu 85**

Navrhovanou úpravou sa ustanovuje výnimka pri preprave pohonných látok (motorovej nafty a motorového benzínu) v daňovom voľnom obehu na daňovom území. Prepravu týchto pohonných látok mimo elektronický systém prepráv bude môcť uskutočniť distribútor pohonných látok, ktorým je Ministerstvo obrany Slovenskej republiky, ktorý bude dodávať pohonné látky na daňovom území ozbrojeným silám Slovenskej republiky alebo ozbrojeným silám iných štátov podľa medzinárodných zmlúv uvedených v § 17 ods. 1 písm. a) a b) zákona.

**K bodu 86**

Legislatívno-technická úprava, ktorou sa spresňuje lehota na zloženie zábezpeky na daň schváleným príjemcom.

**K bodu 87**

Legislatívno-technická úprava spresňujúca podmienky prepravy minerálneho oleja mimo pozastavenia dane na daňové územie na súkromné účely.

**K bodu 88**

Legislatívno-technická úprava spresňujúca lehotu na podanie daňového priznania a zaplatenie dane fyzickou osobou, ktorá prepravila minerálny olej na daňové územie na súkromné účely, z ktorého vznikla daňová povinnosť.

**K bodu 89 až 93**

Navrhovanými úpravami sa pre zásielkový obchod spresňuje správca dane a zároveň sa vypúšťa nadbytočný text.

**K bodom 94 a 95**

Legislatívno-technické úpravy spresňujúce vedenie evidencie oprávneným príjemcom.

**K bodu 96**

Legislatívno-technická úprava, ktorou sa v súvislosti navrhovanými zmenami v § 25b ods. 14 zákona primerane upravujú správne delikty.

**K bodu 97**

Legislatívno-technická úprava spresňujúca správne delikty pri ukončení prepravy minerálneho oleja.

**K bodom 98 a 99**

V súvislosti navrhovanými úpravami súvisiacimi so zavedením osobitného daňového skladu (§ 20 ods. 1 písm. b) zákona) skladu sa navrhuje doplnenie správnych deliktov.

**K bodu 100**

Legislatívno-technická úprava spresňujúca ustanovenia, na ktoré sa pri vydaní povolenia a zaradení do evidencie colným úradom, vzťahujú predpisy o registračnom konaní podľa Daňového poriadku.

**K bodu 101**

Legislatívno-technická úprava spresňujúca údaje, ktoré colný úrad zasiela Generálnej prokuratúre Slovenskej republiky na vydanie vpisu z registra trestov.

**K bodu 102**

Legislatívno-technická úprava spresňujúca správcu dane pri minerálnom oleji, ktorý sa stal majetkom štátu.

**K bodu 103**

Legislatívno-technická úprava spresňujúca ustanovenie, v ktorom sú uvedené rozhodnutia colného úradu, proti ktorým nebude môcť byť podané odvolanie.

**K bodu 104**

V súvislosti s navrhovanými zmenami sa navrhujú prechodné ustanovenia.

**K bodom 105 a 106**

Legislatívno-technické úpravy, ktorými sa vypúšťa nadbytočný text.

**K bodu 107**

V súvislosti s navrhovanými zmenami v § 16 zákona, sa primerane navrhuje upraviť aj „Žiadosť o vrátenie spotrebnej dane z minerálneho oleja podľa § 16 zákona“.

**K článku II**

**K bodu 1**

Navrhovaným ustanovením sa na účely zákona definuje prevádzkareň ako miesto alebo priestor, v ktorom osoba podľa tohto zákona vykonáva podnikateľskú činnosť súvisiacu s predmetom spotrebnej dane z tabakových výrobkov v rozsahu oprávnení tejto osoby, napr. oprávnení prevádzkovateľa daňového skladu, čiže s výrobou, skladovaním, spracovávaním, prijímaním a odosielaním tabakových výrobkov v pozastavení dane. Je ňou teda každé miesto, kde sa predmet dane nachádza, ale aj sídlo (pri právnickej osobe), resp. miesto podnikania (pri fyzickej osobe) osoby, keďže aj na týchto miestach vykonáva osoba podnikateľskú činnosť súvisiacu s predmetom dane.

**K bodu 2**

Navrhovanou úpravou sa pre vymáhanie nedoplatku podľa Daňového poriadku vzniknutého fyzickej osobe, ktorá nemá na území Slovenskej republiky trvalý pobyt, ustanovuje jeden colný úrad, ktorým je Colný úrad Bratislava.

**K bodu 3**

Navrhovanou úpravou sa jednoznačne ustanovuje, že oprávnené osoby môžu prepraviť, respektíve doviezť na daňové územie tabakové výrobky oslobodené od dane sumárne za jeden kalendárny rok najviac v množstvách ustanovených v § 33a zákona č. 106/2004 Z. z. o spotrebnej dani z tabakových výrobkov v znení neskorších predpisov (ďalej len „zákon č. 106/2004 Z. z.“) pre konkrétneho zahraničného zástupcu.

**K bodu 4**

V nadväznosti na navrhovanú úpravu, ktorou sa v súlade s medzinárodnými zmluvami (napr. Dohoda o spolupráci v oblasti obrany medzi vládou Slovenskej republiky a vládou Spojených štátov amerických) rozširuje zoznam osôb, ktoré budú môcť nakúpiť tabakové výrobky oslobodené od dane v daňovom sklade pre zahraničných zástupcov, sa dopĺňa výnimka z povinnosti označovať spotrebiteľské balenie tabakových výrobkov kontrolnou známkou.

**K bodom 5, 6, 10, 11, 16, 17, 25, 28 a 31**

Legislatívno-technické úpravy spresňujúce podmienky pre zaradenie do evidencie alebo pre vydanie povolenia podľa zákona č. 106/2004 Z. z., a tiež spresňujúce podmienky pre zánik alebo odňatie týchto povolení.

**K bodu 7**

Navrhovaná úprava jednoznačnejšie definuje, ktoré tabakové výrobky sú na účely zákona považované za preukázateľne zdanené tabakové výrobky. Preukázateľne zdanené tabakové výrobky sú podľa tohto návrhu predovšetkým tabakové výrobky, ak platba dane z týchto tabakových výrobkov bola vykonaná podľa vyhlášky o spôsobe označovania platby osobou, ktorej vznikla daňová povinnosť alebo bola započítaná s vrátením dane. Za preukázateľne zdanené tabakové výrobky sa považujú aj tabakové výrobky nakúpené v daňovom voľnom obehu, ktorých zdanenie vie ich držiteľ doložiť dokladom potvrdzujúcim ich nadobudnutie za cenu s daňou a dokladom potvrdzujúcim zaplatenie dane v cene tabakových výrobkov.

Zároveň sa jednoznačnejšie stanovuje čas, v ktorom si uplatní vrátenie dane osoba, ktorá nemá zákonom ustanovenú povinnosť podávať daňové priznanie za každé zdaňovacie obdobie, t. j. iná osoba ako osoba uvedená v § 13 ods. 2 zákona č. 106/2004 Z. z.

**K bodu 8**

Touto úpravou sa ustanovuje, že ak colný úrad zaslal daňovému subjektu výzvu na odstránenie nedostatkov daňového priznania alebo dodatočného daňového priznania, 30 dňová lehota na vrátenie dane podľa odseku 5 nebude plynúť.

**K bodu 9**

Týmto návrhom sa rozširujú situácie, kedy sa na tabakové výrobky uplatní pozastavenie dane. Takouto situáciou je aj zabezpečenie tabakových výrobkov colným úradom, ak nie je možné na mieste spoľahlivo tabakové výrobky zabezpečiť (napr. v daňovom sklade, resp. počas prepravy v pozastavení dane) a umožniť colnému úradu tieto zabezpečené tabakové výrobky previezť na iné vhodné miesto v režime pozastavenia dane a skladovať ich v pozastavení dane dovtedy, kým sa odstránia (tabakové výrobky sa vrátia) alebo neodstránia dôvody vedúce k ich zabezpečeniu (tabakové výrobky prepadnú v prospech štátu).

**K bodu 12**

Legislatívno-technická úprava súvisiaca s odňatím povolenia na prevádzkovanie daňového skladu colným úradom z dôvodu nedoplnenia zloženej zábezpeky podľa § 20 ods. 6 písm. b) zákona č. 106/2004 Z. z.

**K bodu 13**

Podľa doterajšieho stavu povolenie na prevádzkovanie daňového skladu zaniklo zo zákona uplynutím stanovenej lehoty, ak prevádzkovateľ daňového skladu nezvýšil zábezpeku na daň o sumu dane, ktorá prevyšuje zloženú zábezpeku na daň, a to v lehote do desiatich pracovných dní odo dňa vzniku tejto skutočnosti. Doplnením situácie kedy je colný úrad povinný odňať povolenie na prevádzkovanie daňového skladu sa umožní colnému úradu vyzvať prevádzkovateľa daňového skladu, ktorý v 10 dňovej lehote nedoplnil zábezpeku na daň, na jej doplnenie, a to v lehote stanovenej colným úradom a ak ani v tejto náhradnej lehote prevádzkovateľ daňového skladu zábezpeku nezvýši v požadovanej výške bude colný úrad povinný vydať rozhodnutie o odňatí povolenia na prevádzkovanie daňového skladu.

**K bodu 14**

Navrhovanou úpravou sa spresňujú podmienky možného odňatia povolenia na prevádzkovanie daňového skladu, ak prevádzkovateľ daňového skladu nevykonáva svoju základnú činnosť, ktorou je výroba (podnik na výrobu tabakových výrobkov) alebo skladovanie (sklad tabakových výrobkov), dlhšie ako 12 po sebe nasledujúcich kalendárnych mesiacov.

**K bodom 15 a 30**

Navrhovanými úpravami sa spresňujú ustanovenia upravujúce vrátenie zostatku zloženej zábezpeky na daň osobe, ktorej zaniklo povolenie vydané podľa zákona č. 106/2004 Z. z.

**K bodom 18 a 19**

Legislatívno-technické úpravy spresňujúce podmienky na posúdenie daňovej spoľahlivosti prevádzkovateľa daňového skladu.

**K bodu 20**

Legislatívno-technická úprava, ktorou sa spresňuje situácia kedy je colný úrad povinný vyzvať prevádzkovateľa daňového skladu, ktorému upustil od zábezpeky čiastočne alebo úplne, aby zábezpeku zložil alebo doplnil.

**K bodu 21**

Legislatívno-technická úprava, ktorou sa aktualizuje text poznámky pod čiarou.

**K bodom 22 a 23**

Navrhovanou úpravou sa umožní oprávnenej osobe autorizovať elektronický sprievodný administratívny dokument vyhotovený prostredníctvom elektronického systému alebo zjednodušený elektronický administratívny dokument vyhotovený prostredníctvom elektronického systému a aj akúkoľvek zmenu vykonanú prostredníctvom elektronického systému aj kvalifikovanou elektronickou pečaťou alebo uznaným spôsobom autorizácie podľa zákona č. 305/2013 Z. z. Návrh elektronického dokumentu a aj akákoľvek zmena vykonaná prostredníctvom elektronického systému možno podať len prostredníctvom špecializovaného portálu prevádzkovaného finančným riaditeľstvom cez určené dátové rozhranie. Ak daňový subjekt, ktorý je fyzickou osobou, chce doručovať finančnej správe písomnosti elektronickými prostriedkami, ktoré nebudú autorizované podľa druhej vety, oznámi správcovi dane údaje potrebné na doručovanie na tlačive podľa vzoru uverejneného na webovom sídle finančného riaditeľstva a uzavrie so správcom dane písomnú dohodu o elektronickom doručovaní. Táto dohoda obsahuje najmä náležitosti elektronického doručovania, spôsob overovania elektronického podania a spôsob preukazovania doručenia.

**K bodu 24**

Legislatívno-technická úprava súvisiaca s transpozíciou smernice Rady (EÚ) 2019/2235 spresňujúca ustanovenie upravujúce prepravu tabakových výrobkov v pozastavení dane na území Európskej únie, ak sú tieto tabakové výrobky prepravované ozbrojenými silami členských štátov na použitie týmito ozbrojenými silami a ich civilnými zamestnancami pri obrannom úsilí v rámci spoločnej bezpečnostnej a obrannej politiky Európskej únie.

Zároveň sa rozširuje okruh osôb, ktoré sú povinné po ukončení prepravy tabakových výrobkov v pozastavení dane bezodkladne informovať o prijatí tabakových výrobkov Colný úrad Bratislava, a to o osoby oprávnené podľa medzinárodnej zmluvy.

**K bodu 26**

Navrhovanou úpravou sa upravujú kritériá na výpočet výšky zábezpeky na daň, ktorú musí zložiť osoba, ktorá požiadala colný úrad o registráciu a vydanie povolenia prijímať tabakové výrobky z iného členského štátu v pozastavení dane.

**K bodu 27**

Navrhovanou úpravou sa upravujú podmienky na zníženie zloženej zábezpeky na daň oprávnenému príjemcovi, ktorý prijíma tabakové výrobky z iného členského štátu v pozastavení dane opakovane, ak tento oprávnený príjemca v období troch po sebe nasledujúcich kalendárnych mesiacov pred podaním žiadosti o zníženie zloženej zábezpeky na daň, v každom jednom z týchto jednotlivých kalendárnych mesiacov (zdaňovacích obdobiach) má zloženú zábezpeku na daň vyššiu o viac ako 20 % než je daň pripadajúca na množstvo tabakových výrobkov, ktoré tento oprávnený príjemca uviedol do daňového voľného obehu v každom jednom z týchto jednotlivých kalendárnych mesiacov (zdaňovacích obdobiach). Z uvedeného vyplýva, že ak oprávnený príjemca, ktorý prijíma tabakové výrobky z iného členského štátu v pozastavení dane opakovane a daň pripadajúca na množstvo tabakových výrobkov uvedených do daňového voľného obehu za daný kalendárny mesiac je nižšia o viac ako 20 % než má zloženú zábezpeku na daň, môže požiadať colný úrad alebo s písomným súhlasom colného úradu banku, ktorá vystavila bankovú záruku, o zníženie zloženej zábezpeky na daň. Podmienkou je, aby daň pripadajúca na množstvo tabakových výrobkov uvedených do daňového voľného obehu za daný kalendárny mesiac bola nižšia o viac ako 20 % v každom jednom z troch po sebe nasledujúcich kalendárnych mesiacov pred podaním žiadosti o zníženie zloženej zábezpeky na daň a aby tento stav trval aj v čase podania žiadosti o zníženie zloženej zábezpeky na daň a tiež aby tento oprávnený príjemca bol aj daňovo spoľahlivý podľa zákonom ustanovených kritérií.

**K bodu 29**

Legislatívno-technická úprava spresňujúca podmienky na odňatie povolenia na opakované prijímanie tabakových výrobkov z iného členského štátu v pozastavení dane.

**K bodu 32**

Legislatívno-technická úprava, ktorou sa spresňuje lehota na zloženie zábezpeky na daň schváleným príjemcom.

**K bodom 33 až 35, 37**

Spresňujú sa možnosti prepravy tabakových výrobkov mimo pozastavenia dane na podnikateľské účely tak, aby schválený odosielateľ mohol zaslať schválenému príjemcovi tabakové výrobky nielen do jeho sídla alebo prevádzky, ale aj na akékoľvek iné miesto na daňovom území alebo na miesto odoslania v súlade so smernicou Rady (EÚ) 2020/262 z 19. decembra 2019, ktorou sa ustanovuje všeobecný systém spotrebných daní (prepracované znenie) a Delegovaným Nariadením Komisie, ktorým sa dopĺňa smernica Rady (EÚ) 2020/262 stanovením štruktúry a obsahu dokumentov, ktoré sa vymieňajú v súvislosti s prepravou tovaru podliehajúceho spotrebnej dani, a stanovením prahu pre straty z dôvodu povahy tovaru na daňovom území. Predmetným nariadením sa zrušuje Nariadenie Komisie (EHS) č. 3649/92 o zjednodušenom sprievodnom doklade na prepravu tovaru vo vnútri Spoločenstva podliehajúcom spotrebnej dani, ktorý bol uvoľnený do obehu v odosielajúcom štáte.

**K bodu 36**

V snahe predchádzať daňovým únikom sa navrhovanou úpravou v súvislosti so zaevidovaním správy o prijatí umožní colnému úradu overiť, či sú splnené všetky podmienky na jednoznačné potvrdenie správcovi dane schváleného odosielateľa, že daňová povinnosť bola na daňovom území vysporiadaná.

Zároveň sa navrhovanou úpravou umožní oprávnenej osobe (schválenému príjemcovi) autorizovať správu o prijatí aj kvalifikovanou elektronickou pečaťou alebo uznaným spôsobom autorizácie podľa zákona č. 305/2013 Z. z.

**K bodu 38**

Legislatívno-technická úprava spresňujúca lehotu na podanie daňového priznania a zaplatenie dane fyzickou osobou, ktorá prepravila tabakové výrobky na daňové územie na súkromné účely, avšak tieto tabakové výrobky boli použité na iné ako súkromné účely, a teda z nich vznikla daňová povinnosť.

**K bodom 39 až 43**

Ustanovenia týkajúce sa určenia miestnej príslušnosti colného úradu sa upravujú tak, aby pri zásielkovom obchode bol príslušným na konanie jeden colný úrad, ktorým je Colný úrad Bratislava, okrem prípadu ak tabakové výrobky uvedené do daňového voľného obehu odosiela osoba so sídlom na daňovom území do iného členského štátu.

**K bodu 44**

Legislatívno-technická úprava, ktorou sa aktualizuje nadpis nad § 33a v súvislosti s navrhovanou úpravou rozširujúcou zoznam osôb, ktoré budú môcť nakúpiť tabakové výrobky oslobodené od dane v daňovom sklade pre zahraničných zástupcov.

**K bodu 45**

Legislatívno-technická úprava, ktorou sa aktualizuje názov príslušného úradu, t.j. Ministerstva zahraničných vecí a európskych záležitostí Slovenskej republiky.

**K bodu 46**

Navrhovanou úpravou sa v súlade s medzinárodnými zmluvami, napr. Dohodou o spolupráci v oblasti obrany medzi vládou Slovenskej republiky a vládou Spojených štátov amerických, rozširuje zoznam osôb, ktoré budú môcť nakúpiť tabakové výrobky oslobodené od dane v daňovom sklade pre zahraničných zástupcov.

**K bodom 47 a 50**

Ustanovenie sa rozširuje tak, aby v daňovom sklade pre zahraničných zástupcov mohli nakupovať tabakové výrobky oslobodené od dane aj iné oprávnené osoby. Súčasne sa upravuje vedenie evidencie prevádzkovateľom skladu pre zahraničných zástupcov a dopĺňa sa sankcia pre tohto prevádzkovateľa, ak predá tabakové výrobky inej ako oprávnenej osobe.

**K bodu 48**

Legislatívno-technická úprava spresňujúca vedenie evidencie oprávneným príjemcom.

**K bodu 49**

Legislatívno-technická úprava spresňujúca ustanovenia upravujúce kompetencie pri výkone daňového dozoru a daňovej kontroly.

**K bodom 51 a 52**

Legislatívno-technická úprava spresňujúca správne delikty pri ukončení prepravy tabakových výrobkov.

**K bodu 53**

Legislatívno-technická úprava spresňujúca predmet dane, ktorý je colný úrad povinný zabezpečiť pri podozrení zo spáchania vymedzených skutkových podstát správnych deliktov, resp. priestupkov.

**K bodu 54**

Legislatívno-technická úprava spresňujúca ustanovenia, na ktoré sa pri vydaní povolenia colným úradom vzťahujú predpisy o registračnom konaní podľa Daňového poriadku.

**K bodu 55**

Legislatívno-technická úprava spresňujúca znenie ustanovenia doplnením rozhodnutí colného úradu, proti ktorým nie je prípustné podať odvolanie.

**K bodu 56**

V nadväznosti na navrhovanú úpravu ustanovenia § 42 ods. 6 zákona č. 106/2004 Z. z., týkajúceho sa neprípustnosti podať odvolanie proti rozhodnutiu colného úradu, sa ustanovenie § 42 ods. 7 stalo nadbytočným a preto sa vypúšťa.

**K bodu 57**

V nadväznosti na zrušenie vyhlášky Ministerstva financií Slovenskej republiky č. 275/2015 Z. z., ktorou sa ustanovuje vzor daňového priznania a dodatočného daňového priznania k spotrebnej dani z tabakových výrobkov, a vyhlášky Ministerstva financií Slovenskej republiky č. 63/2017 Z. z., ktorou sa ustanovuje vzor tlačiva daňového priznania a dodatočného daňového priznania k spotrebnej dani z bezdymového tabakového výrobku (zrušovacie ustanovenie v navrhovanom novom § 45c) sa prechodným ustanovením stanovuje, že vzory tlačív daňových priznaní podľa týchto vyhlášok sa poslednýkrát použijú pri podaní daňového priznania za zdaňovacie obdobie začínajúce sa 1. decembra 2023. Po uplynutí tejto lehoty sa použijú vzory tlačív daňových priznaní zverejnené na webovom sídle Ministerstva financií SR.

**K bodu 58**

Podľa ustanovenia § 15 ods. 5 Daňového poriadku vzory tlačív daňových priznaní určí Ministerstvo financií SR a uverejní ich na svojom webovom sídle. Navrhuje sa preto zrušiť vyhlášku, ktorou sa ustanovuje vzor daňového priznania a dodatočného daňového priznania k spotrebnej dani z tabakových výrobkov a vyhlášku, ktorou sa ustanovuje vzor tlačiva daňového priznania a dodatočného daňového priznania k spotrebnej dani z bezdymového tabakového výrobku.

**K bodu 59**

Vzhľadom na to, že ku dňu nadobudnutia účinnosti predmetného návrhu zákona bude v súlade s článkom 56 smernice Rady (EÚ) 2020/262 z 19. decembra 2019, ktorou sa ustanovuje všeobecný systém spotrebných daní (prepracované znenie) (Ú. v. EÚ L 58, 27. 2. 2020) a s účinnosťou od 13. februára 2023 zrušená smernica Rady 2008/118/ES zo 16. decembra 2008 o všeobecnom systéme spotrebných daní a o zrušení smernice 92/12/EHS (Ú. v. EÚ L 9, 14.1.2009), z prílohy č.1 (Zoznam preberaných právne záväzných aktov Európskej únie) k zákonu č. 106/2004 Z. z. sa vypúšťa bod 1.

**K bodu 60**

Legislatívno-technické úpravy v prílohe č. 2 k zákonu č. 106/2004 Z. z., ktorými sa aktualizuje nadpis prílohy, názov príslušného úradu, t. j. Ministerstva zahraničných vecí a európskych záležitostí Slovenskej republiky, a kontaktné údaje zahraničného zástupcu (adresa, e-mailová adresa).

**K článku III**

**K bodu 1**

Navrhovaným ustanovením sa na účely zákona č. 530/2011 Z. z. o spotrebnej dani z alkoholických nápojov v znení neskorších predpisov (ďalej len „zákon“) definuje prevádzkareň ako miesto alebo priestor, v ktorom osoba podľa tohto zákona vykonáva podnikateľskú činnosť súvisiacu s predmetom spotrebnej dane z alkoholického nápoja. Je ňou teda každé miesto, kde sa predmet dane nachádza, ale aj sídlo (pri právnickej osobe), resp. miesto podnikania (pri fyzickej osobe) osoby, keďže aj na týchto miestach vykonáva osoba podnikateľskú činnosť súvisiacu s predmetom dane.

**K bodu 2**

Navrhovanou úpravou sa pre vymáhanie nedoplatku podľa Daňového poriadku vzniknutého fyzickej osobe, ktorá nemá na území Slovenskej republiky trvalý pobyt, ustanovuje jeden colný úrad, ktorým je Colný úrad Bratislava.

**K bodu 3**

V nadväznosti na novelu zákona, ktorou sa zvyšuje sadzba spotrebnej dane z alkoholického nápoja, ktorým je lieh, je potrebné zosúladiť znenie ustanovenia so smernicou 92/83/EHS o zosúladení štruktúr spotrebných daní pre etanol a alkoholické nápoje tak, aby znížená sadzba dane bola ustanovená v minimálnej výške 50% základnej sadzby dane na lieh.

**K bodu 4**

Ustanovením sa spresňuje množstvo alkoholického nápoja, ktoré môže zahraničný zástupca získať oslobodené od spotrebnej dane.

**K bodom 5, 8 a 57**

V nadväznosti na skúsenosti správcu dane pri výkone daňového dozoru sa upúšťa od trvalej prítomnosti v užívateľskom podniku, ktorý používa lieh oslobodený od dane podľa § 40 ods. 1 písm. a) zákona na výrobu octu, v užívateľskom podniku, ktorý regenerovaný lieh meria objemovým meradlom na lieh, v liehovarníckom závode, ktorým je egalizačná stanica a v sklade liehu podľa § 46 ods. 2 písm. c) zákona.

**K bodom 6, 13, 15, 34, 37, 61, 62, 69, 70**

Legislatívno-technická úprava spresňujúca podmienky pre zaradenie do evidencie alebo pre vydanie povolenia podľa zákona, prípadne sa spresňujú podmienky pre zánik alebo odňatie týchto povolení.

**K bodom 7, 14, 20, 33, 68 a 73**

S cieľom znížiť administratívnu záťaž subjektov sa upúšťa od povinnosti oznamovať zmenu údajov, ktoré vie správca dane zistiť aj iným spôsobom.

**K bodu 9**

Navrhovanou úpravou sa zosúlaďujú podmienky na vrátenie dane z preukázateľne zdaneného alkoholického nápoja dodaného na územie iného členského štátu EÚ na podnikateľské účely so smernicou Rady (EÚ) 2020/262 z 19. decembra 2019, ktorou sa ustanovuje všeobecný systém spotrebných daní (prepracované znenie) ďalej len „horizontálna smernica“.

**K bodu 10**

Spresňujú sa podmienky a obdobie, v ktorom si môžu uplatniť vrátenie dane osoby, ktorým nárok na vrátenie dane vzniká.

**K bodu 11**

Ustanovenie sa spresňuje tak, aby bolo jednoznačne vymedzené aký alkoholický nápoj je možné považovať za preukázateľne zdanený.

**K bodu 12**

Vymedzuje sa lehota, na základe ktorej sa pozastavuje vrátenie dane, ak colný úrad zaslal daňovému subjektu výzvu na odstránenie nedostatkov daňového priznania alebo dodatočného daňového priznania.

**K bodom 16, 21, 35 a 63**

Legislatívno-technická úprava v nadväznosti na upustenie od zániku vydaného povolenia podľa zákona, z dôvodu nedoplnenia zábezpeky na daň.

**K bodom 17, 22 a 64**

Ustanovenie sa upravuje tak, aby colný úrad mohol vyzvať daňový subjekt na doplnenie zloženej zábezpeky na daň. Ak daňový subjekt zábezpeku na daň nedoplní, colný úrad vydané povolenie zákona odníme.

**K bodom 18, 23, 36 a 65**

Navrhovanou úpravou sa spresňuje vrátenie zostatku zloženej zábezpeky na daň osobe, ktorej zaniklo povolenie vydané povolenie zákona colným úradom.

**K bodu 19**

Legislatívno-technická úprava v nadväznosti na úpravu týkajúcu sa preukázateľne zdaneného alkoholického nápoja § 13 ods. 6 zákona.

**K bodu 24**

Rozširuje sa okruh osôb, ktorým sa upúšťa od povinnosti zložiť zábezpeku na daň.

**K bodom 25 až 27**

Spresňujú sa podmienky na preukázanie daňovej spoľahlivosti. Súčasne sa na účely preskúmavania podmienok daňovej spoľahlivosti prevádzkovateľa daňového skladu spresňuje vymedzenie nedoplatku.

**K bodu 28**

Spresňuje sa definícia miesta priameho dodania, ktorým je podľa navrhovaného ustanovenia miesto určené príjemcom, t. j. prevádzkovateľom daňového skladu alebo oprávneným príjemcom, ktorý opakovane prijíma alkoholický nápoj v pozastavení dane z iného členského štátu. V mieste priameho dodania určeného príjemcom musí byť alkoholický nápoj prepravovaný v pozastavení dane aj prevzatý. Miesto priameho dodania, ktoré určil príjemca môže byť iné miesto ako je sídlo príjemcu, napríklad jeho prevádzkareň alebo prevádzkareň osoby, ktorú určí.

**K bodu 29**

Navrhovanou úpravou sa rozširuje možnosť pre oprávnené osoby podpisovať elektronický sprievodný administratívny dokument vyhotovený prostredníctvom elektronického systému alebo zjednodušený elektronický administratívny dokument vyhotovený prostredníctvom elektronického systému a aj akúkoľvek zmenu vykonanú prostredníctvom elektronického systému tiež kvalifikovanou elektronickou pečaťou alebo iným uznaným spôsobom autorizácie.

**K bodu 30**

Ustanovenie sa spresňuje tak, aby bolo zrejmé, ktoré osoby sú povinné prepravovať alkoholický nápoj v pozastavení dane s osvedčením o oslobodení od spotrebnej dane vyhotoveným podľa vzoru a spôsobom ustanoveným v Nariadení Komisie č. 31/96 z 10. januára 1996 o osvedčení o oslobodení od spotrebnej dane, ako aj spôsob ukončenia prepravy.

S účinnosťou od 13.2.2023 sa citované nariadenie nahrádza novým vykonávacím nariadením, z toho dôvodu je potrebné aktualizovať odkaz na poznámku pod čiarou.

**K bodu 31**

Upravuje sa výška zábezpeky na daň, ktorú je povinná osoba, ktorá chce byť oprávneným príjemcom, ktorý prijíma alkoholický nápoj z iného členského štátu v pozastavení dane zložiť.

**K bodu 32**

Upravujú sa podmienky na zníženie zloženej zábezpeky na daň oprávnenému príjemcovi, ktorý prijíma alkoholický nápoj z iného členského štátu v pozastavení dane opakovane, ak tento oprávnený príjemca v období dvoch, resp. jedného po sebe nasledujúcich kalendárnych mesiacov pred podaním žiadosti o zníženie zloženej zábezpeky na daň, v každom jednom z týchto kalendárnych mesiacov (zdaňovacích obdobiach) má zloženú zábezpeku na daň vyššiu o viac ako 20 % než je daň pripadajúca na množstvo alkoholického nápoja, ktoré tento oprávnený príjemca uviedol do daňového voľného obehu v každom jednom z týchto jednotlivých kalendárnych mesiacov (zdaňovacích obdobiach). Z uvedeného vyplýva, že ak oprávnený príjemca, ktorý prijíma alkoholický nápoj z iného členského štátu v pozastavení dane opakovane a daň pripadajúca na množstvo alkoholického nápoja uvedeného do daňového voľného obehu za daný kalendárny mesiac je nižšia o viac ako 20 % než má zloženú zábezpeku na daň, môže požiadať colný úrad alebo s písomným súhlasom colného úradu banku, ktorá vystavila bankovú záruku, o zníženie zloženej zábezpeky na daň. Podmienkou je, že daň pripadajúca na množstvo alkoholického nápoja uvedeného do daňového voľného obehu za daný kalendárny mesiac je nižšia o viac ako 20 % v každom jednom z dvoch po sebe nasledujúcich kalendárnych mesiacov pred podaním žiadosti o zníženie zloženej zábezpeky na daň a tento stav trvá aj v čase podania žiadosti o zníženie zloženej zábezpeky na daň. Tento oprávnený príjemca musí byť súčasne aj daňovo spoľahlivý podľa zákonom ustanovených kritérií.

**K bodu 38**

Spresňuje sa lehota na zloženie zábezpeky na daň schváleným príjemcom.

**K bodu 39**

Spresňujú sa osoby povinné informovať správcu dane o zmene údajov.

**K bodom 40 až 42**

Spresňujú sa možnosti prepravy alkoholického nápoja mimo pozastavenia dane na podnikateľské účely tak, aby schválený odosielateľ mohol zaslať schválenému príjemcovi alkoholický nápoj nielen do jeho sídla alebo prevádzky, ale aj na akékoľvek iné miesto na daňovom území alebo na miesto odoslania v súlade s horizontálnou smernicou a Delegovaným nariadením Komisie (EÚ) 2022/1636, ktorým sa dopĺňa smernica Rady (EÚ) 2020/262 stanovením štruktúry a obsahu dokumentov, ktoré sa vymieňajú v súvislosti s prepravou tovaru podliehajúceho spotrebnej dani, a stanovením prahu pre straty z dôvodu povahy tovaru na daňovom území (ďalej len „nariadenie 2022/1636“). Predmetným nariadením sa zrušuje Nariadenie Komisie (EHS) č. 3649/92 o zjednodušenom sprievodnom doklade na prepravu tovaru vo vnútri Spoločenstva podliehajúcom spotrebnej dani, ktorý bol uvoľnený do obehu v odosielajúcom štáte a Nariadenie Komisie (ES) č. 648/2009, ktorým sa implementuje smernica Rady 2008/118/ES, pokiaľ ide o elektronické postupy pri preprave tovaru podliehajúceho spotrebnej dani v režime pozastavenia dane.

**K bodu 43**

V snahe predchádzať daňovým únikom sa upravujú povinnosti colného úradu v súvislosti so zaevidovaním správy o prijatí.

**K bodu 44**

Ustanovenie sa vypúšťa v nadväznosti na možnosť oprávneného príjemcu, ktorý opakovane prijíma alkoholický nápoj v pozastavení dane z iného členského štátu realizovať prepravu reklamovaného alkoholického nápoja ako schválený odosielateľ.

**K bodom 46 až 49**

Ustanovenia týkajúce sa určenia miestnej príslušnosti colného úradu sa upravujú tak, aby pri zásielkovom obchode bol príslušným na konanie jeden colný úrad, ktorým je Colný úrad Bratislava, okrem prípadu ak alkoholický nápoj uvedený do daňového voľného obehu odosiela osoba so sídlom na daňovom území do iného členského štátu**.**

**K bodu 50**

Legislatívno-technická úprava v nadväznosti na rozšírenie predaja alkoholického nápoja oslobodeného od dane v daňovom sklade pre zahraničných zástupcov.

**K bodu 51**

Prevádzkovateľovi daňového skladu pre zahraničných zástupcov sa umožňuje realizovať predaj alkoholického nápoja aj formou dodania alkoholického nápoja na dohodnuté miesto.

**K bodom 52 a 85**

Legislatívno-technické úpravy vyplývajúce zo zmeny názvu príslušného ministerstva.

**K bodom 53, 54 a 66**

Navrhovanými úpravami sa v súlade s medzinárodnými zmluvami napr. Dohodou o spolupráci v oblasti obrany medzi vládou Slovenskej republiky a vládou Spojených štátov amerických rozširuje zoznam osôb, ktoré budú môcť nakúpiť alkoholický nápoj oslobodený od dane v daňovom sklade pre zahraničných zástupcov. Spotrebiteľské balenia liehu predávané týmto osobám sú vyňaté z povinnosti označovať ich kontrolnou známkou.Súčasne sa upravuje vedenie evidencie prevádzkovateľom skladu pre zahraničných zástupcov.

**K bodom 55 a 72**

Spresnenie vedenia evidencií oprávneným príjemcom a registrovaným odosielateľom.

**K bodu 56**

Ustanovenie sa zosúlaďuje s nariadením 2022/1636.

**K bodom 58 až 60**

Zavádza sa nový typ daňového skladu ˗ skladu liehu, v ktorom sa lieh prijíma a dodáva na použitie na výrobu automobilových benzínov alebo zmesí. Súčasne sa spresňujú podmienky na prevádzkovanie tohto skladu liehu.

**K bodu 67**

Ustanovenie sa zjednodušuje tak, aby sa zamedzilo dvojitej povinnosti zložiť zábezpeku na daň dovozcom spotrebiteľského balenia.

**K bodu 71**

Správca dane môže povoliť v riadne odôvodnených prípadoch predaj spotrebiteľských balení aj inému držiteľovi povolenia alebo oprávnenia na distribúciu.

**K bodom 74, 76 a 78**

Legislatívno-technické úpravy spresňujúce znenie ustanovení a doplnenie osôb, na ktoré sa vzťahuje uloženie sankcie.

**K bodom 75 a 77**

V nadväznosti na ustanovenie nového typu daňového skladu na lieh sa ustanovujú sankcie za porušenie povinností.

**K bodom 79 až 81**

Legislatívno-technické spresnenia a doplnenie ustanovení týkajúcich sa registračného konania podľa zákona č. 563/2009 Z. z. o správe daní (daňový poriadok) v znení neskorších predpisov a ustanovení upravujúcich možnosť podať odvolanie voči rozhodnutiu správcu dane.

**K bodu 82**

Prechodné ustanovenie sa dopĺňa o možnosť ponechať kontrolné známky odberateľovi kontrolných známok, ktorým je príjemca (odberateľ) liehu podľa § 26 ods. 1 zákona, po jeho registrácií a splnení podmienok schváleného príjemcu. Súčasne sa pre tento daňový subjekt ustanovenie spresňuje tak, aby postupoval pri vrátení dane podľa predpisu účinného do 12. februára 2023.

**K bodom 83 a 84**

V nadväznosti na zrušenie vyhlášky sa upravuje možnosť používať vzory daňového priznania a dodatočného daňového priznania.

**K bodu 86**

Legislatívno-technická úprava nadväzujúca na skončenie platnosti smernice.

**K článku IV**

Tento zákon nadobúda účinnosť 1. júla 2023.